รูดปรื๊ดเฉากดเงินสดเปรี้ยง
บัตรเครดิตเฉาตามน้ำ ยอดกดเงินสดส่อแววสดใสเหตุคนต้องการเงินใช้จ่าย ปีหน้าคึกแน่
30 ต.ค. 2565

บัตรเครดิตเฉาตามน้ำ ยอดกดเงินสดส่อแววสดใสเหตุคนต้องการเงินใช้จ่าย ปีหน้าคึกแน่
ศูนย์วิจัยกสิกรไทย รายงานว่า การใช้จ่ายผ่านบัตรเครดิตในช่วง 9 เดือนแรกของปี 2554 ขยายตัวได้ดี มีปริมาณการใช้จ่ายทั้งสิ้น 5.93 แสนล้านบาท ขยายตัวถึง 17.8% จากช่วงเดียวกันของปีก่อน ขณะที่ปริมาณการใช้จ่ายผ่านบัตรเครดิตในไตรมาส 4/2554 อาจมีมูลค่ารวม 2.23–2.36 แสนล้านบาท หรือขยายตัวได้ประมาณ 3.69.6% เมื่อเทียบปีต่อปี ซึ่งถือเป็นอัตราการขยายตัวที่ชะลอลง เมื่อเทียบกับอัตราการเติบโตสูงถึง 17.8% ในช่วง 3 ไตรมาสแรกของปี และจะส่งผลให้ยอดการใช้จ่ายตลอดทั้งปี 2554 จะมีมูลค่ารวมประมาณ 8.17–8.3 แสนล้านบาท หรือเติบโตประมาณ 13.5–15.3% เมื่อเทียบกับปี 2553 ลดลงจากที่ประเมินว่าน่าจะขยายตัวได้กว่า 18% 
ด้านยอดการเบิกถอนเงินสดล่วงหน้าอาจเร่งตัวขึ้นสูงกว่าภาวะปกติอย่างมีนัยสำคัญ สอดคล้องกับความต้องการถือเงินสดของประชาชน ทั้งเพื่อสำรองไว้ใช้สำหรับการอุปโภคบริโภคสินค้าจำเป็นต่างๆ และความต้องการสำรองเงินไว้เผื่อฉุกเฉิน โดยเฉพาะในภาวะที่การเข้าถึงช่องทางการให้บริการของธนาคารพาณิชย์อาจเผชิญกับอุปสรรค โดยคาดว่ายอดการเบิกถอนเงินสดล่วงหน้า ในไตรมาสสุดท้ายของปีนี้ อาจมีมูลค่า 5.5–5.6 หมื่นล้านบาท หรือขยายตัวประมาณ 3.2-5% สูงกว่าช่วง 3 ไตรมาส แรกของปีที่ขยายตัวประมาณ 2.9%
สำหรับแนวโน้มในช่วงครึ่งแรกของปี 2555 ศูนย์วิจัยกสิกรไทยคาดการณ์ว่า ปริมาณการใช้จ่ายผ่านบัตรเครดิตอาจเติบโตได้ จากการเข้าสู่ช่วงฟื้นฟูและซ่อมแซมที่อยู่อาศัยหลังน้ำลด ซึ่งกลุ่มลูกค้าที่ประสบอุทกภัยอาจใช้จ่ายผ่านบัตรเครดิตมากขึ้นอย่างมีนัยสำคัญ เพื่อซื้อทดแทนของใช้เดิมที่ได้รับความเสียหายจากสถานการณ์อุทกภัย โดยเฉพาะหากอยู่ในพื้นที่เขตเมืองที่มีร้านค้ารับบัตรเครดิตรองรับ ซึ่งคงเน้นไปที่สินค้าเครื่องใช้ไฟฟ้า เฟอร์นิเจอร์ และเครื่องแต่งกาย